Hakunene Rhumbuka u ye enhlengeletanweni leyi a a yi vurile. Vaakamuti a va tile hi xitalo. A ku lo sala valava va tivekaka, lava rhandzaka ku sola swiboho swa van'wana kambe va nga rhandziki ku ya burisana na van'wana.A ku sele na lava vo nyefula no sandza no langutela ehansi. Nhlengeletano yi fambe kahle. Loko nongonoko wu fikile emakumu, Rhumbuka u kombele ku vulavula na ntshungu. U hlamuserile hi ta vuvabyi bya AIDS na leswi byi haxekisaka xiswona. Marito man'wana yakwe ya ve lawa: Vamakwerhu, ndzi pfumeleleni ndzi boxa mhaka yin'wana, ngopfungopfu ya xihundla xa hina Vatsonga/Machangana. Xihundla hi xi tiva swinene. Hi xi rhandza ngopfu. Ririmi ra hina ri taleriwe hi masivi lawa kun'wana se ya hundzukeke maviti. Swa fanela leswaku hi tirhisa masivi, kambe loko hi nga xiyaxiyi, masivi lawa ya ta hi tirhisa na hina. Vana va hina, tiko ra mundzuku, ri ta lova loko xihundla xo ala xi ya emahlweni hambi swi nga fanelangi. AIDS i ntiyiso, yi kona, ya dlaya. Ina, ha vulavula hi yona. Ha hlambanyisa hi yona. Ntsena, loko hi byela vana va hina, hi tirhisa masivi. Hi ri yi vangiwa na ku haxiwa hi ku va na vanghana vo tala. Vanghana Vana va hina va hlamala. A hi boxi leswaku hi vula yini loko hi ku 'vanghana'. AIDS a yi vangiwi hi vanghana. A yi haxiwi hi vunghana. AIDS yi vangiwa no haxiwa hi ku ya emasangwini na lava nga na xitsongwatsongwana xa HIV, ku ri karhi ku nga tirhisiwi vutisirheleri bya tikhondomu. Ngopfungopfu, yi vangiwa no hangalasiwa hi ku ya emasangwini na vavasati kumbe vavanuna vo tala. Yi vangiwa na ku hangalasiwa na hi loko hi nga tivi xiyimo xa hina loko swi fika eka xitsongwatsongwana xa HIV. Lawa hi wona maendlelo lamakulu yo haxa xitsongwatsongwana lexi. A hi tshikeni ku chava ku languta vana va hina emahlweni, hi va byela ntiyiso hi mavito ya wona. Loko hi chava, hi va celela masirha hi masivi lama yo sasekisa ririmi ra hina.?